Иван Вазов
Мамино чедо

chitanka.info

Страшлив Дойчин се показал,

присмяла му се дружина,

Дойчину жалба паднало,

та свойта майка проклина:

„От бога, мамо, да найдеш,

задето мен си родила,

кат пусто сърце плашливо

в гърди ми ти си турила!

Във люлка йоще — умът ми

с плашила, с мечки… пълн беше

и мойто сърце незлобно

със страх го, майко, поеше.

Когато аз се разплаквах,

синът ти сплашен да биде,

безумно ти му крещеше:

«Мълчи! Че турчинът иде!»

Снага си мъжка аз имам

и младост йоще, и сила;

но с сърце, мамо, юнашко

защо не си ме дарила?!“

1875, септември 26

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.